3.  การประกอบธุรกิจของแต่ละสายผลิตภัณฑ์

(1) ลักษณะของผลิตภัณฑ์หรือบริการ

ลักษณะของผลิตภัณฑ์ชนิดต่าง ๆ ของบริษัท คือ

-   แผ่นอลูมิเนียมตัดตามความยาว (CUT TO LENGTH) เป็นแผ่นอลูมิเนียมที่จะวัด
    และตัดตามขนาดที่ลูกค้าต้องการ การผลิตจะทำตามคำสั่งของลูกค้าแต่ละราย (Made to
    order) แผ่นอลูมิเนียมชนิดนี้ใช้เป็นวัตถุดิบในสินค้าต่าง ๆ เช่น แผ่นป้ายทะเบียนรถยนต์
    ตู้กับข้าว ฯลฯ

-   แผ่นอลูมิเนียม 4 ฟุต x 8 ฟุต (SHEETS) ซึ่งเป็นขนาดมาตรฐานที่ขายอยู่ในท้องตลาด
    ซึ่งบริษัทฯ จำหน่ายให้โดยตรงแก่โรงงาน และผ่านผู้ขายส่งทั่วไป

-   ท่ออลูมิเนียม (WELDED TUBES) ที่ใช้ในการผลิตเสาอากาศของเครื่องรับโทรทัศน์

-   แผ่นอลูมิเนียมม้วน (COILS) เป็นแผ่นอลูมิเนียมที่เป็นม้วนใหญ่ ซึ่งลูกค้านำไปตัดเป็นแผ่นเอง
    หรือนำไปผลิตเป็นผลิตภัณฑ์อลูมิเนียมอื่นๆ อีกต่อหนึ่ง

-   แผ่นอลูมิเนียมแคปสต๊อค (CAPSTOCKS) เป็นวัตถุดิบในการผลิตฝาจุกกันปลอม (Pilfered
    proof cap) ซึ่งมีฝาเกลียวที่บิดแล้วขาด เช่น ฝาจุกขวดสุรา ยา น้ำอัดลม และฝา
    MAXICAP  ซึ่งเป็นฝาจุกอลูมิเนียมดึงเปิดขวดน้ำดื่มต่าง ๆ

-   แผ่นอลูมิเนียมฟินสต๊อค (FINSTOCKS) ใช้สำหรับทำแผงระบายความร้อนเครื่องปรับอากาศ
    ในปี 2536 บริษัทฯ
    ได้พัฒนาคุณภาพสินค้าให้เหมาะสมกับการใช้งานกับเครื่องจักรหลายประเภทมากขึ้น
    ทำให้สามารถขยายฐานลูกค้าเพิ่มขึ้น และผลิตภัณฑ์นี้จะถูกนำไปใช้เป็นวัตถุสำหรับการผลิต
    Precoated Finstock ที่ทาง Mitsubishi Aluminum Co., Ltd.
    เข้ามาร่วมสนับสนุนการผลิต

-   แผ่นอลูมิเนียมฟอยล์ (FOILS) มีลักษณะเป็นแผ่นอลูมิเนียมบาง ขนาดความหนาตั้งแต่ 0.10
    ม.ม. ถึง 0.007 ม.ม. ใช้เป็นวัตถุดิบในอุตสาหกรรมบรรจุภัณฑ์เป็นส่วนใหญ่

-   แผ่นโรล บอนด์ (ROLL BONDS) ใช้ในการผลิตช่องแช่แข็งของตู้เย็น

-   แผ่นอลูมิเนียมลิดสต๊อค (LIDSTOCKS)
    เป็นวัตถุดิบในการผลิตฝากระป๋องที่บรรจุอาหารประเภทเปิดง่าย (Easy-open)
    ซึ่งปัจจุบันกำลังเป็นที่นิยมอย่างมากในการบรรจุอาหารและเครื่องดื่ม

-   แผ่นตาไก่ (EYELET STOCK) เป็นวัตถุดิบในการผลิตตาไก่รองเท้า

(2) การตลาดและภาวะการแข่งขัน

(1) นโยบายและลักษณะการตลาดของผลิตภัณฑ์หรือบริการที่สำคัญ

1.  กลยุทธ์ทางการตลาด

  เนื่องจากสินค้าของบริษัทส่วนใหญ่จัดเป็นสินค้าอุตสาหกรรมประเภทสินค้าที่ต้องนำไปผลิตต่อ
  (Intermediate products) ลูกค้าส่วนใหญ่ต้องทำการแปรรูปเพื่อส่งต่ออีกขั้น
  นอกจากนี้ลูกค้าของบริษัทฯส่วนใหญ่จะเป็นผู้ผลิตสินค้าที่ต้องการสินค้าเป็นประจำและมีจำนวนมาก
  ดังนั้นกลยุทธที่สำคัญที่บริษัทใช้ในการดำเนินธุรกิจคือ

-   การรักษาคุณภาพให้ได้มาตรฐาน

-   ส่งตรงเวลา

-   ร่วมพัฒนาผลิตภัณฑ์กับลูกค้า

-   ขยายประเภทผลิตภัณฑ์

-   เน้นการเจาะตลาดทางด้านสินค้าที่บริษัทฯ สามารถทำการผลิตได้ดี และแตกต่างจากคู่แข่ง

-   บริการประสานงานกับลูกค้าอย่างใกล้ชิด

2.  ลักษณะ/กลุ่มลูกค้าเป้าหมาย

  บริษัทฯ เป็นผู้ผลิตสินค้าอลูมิเนียมมานานจนเป็นที่ยอมรับของลูกค้าอย่างกว้างขวาง
  ลูกค้าส่วนใหญ่จะเป็นผู้ประกอบการที่อยู่ในสายการผลิตปลายทาง ประเภทโรงงานต่าง ๆ
  ซึ่งใช้อลูมิเนียมเป็นส่วนประกอบ เช่น โรงงานผลิตเครื่องปรับอากาศ ตู้เย็น ฝาเกลียวอลูมิเนียม
  ภาชนะบรรจุภัณฑ์ ปัจจุบันบริษัทมีลูกค้าในประเทศอยู่ประมาณ 60 ราย
  ซึ่งเกือบทั้งหมดอยู่ในกรุงเทพมหานคร และปริมณฑล

1.  กลุ่มลูกค้าที่เป็นผู้ผลิตผลิตภัณฑ์แปรรูปจากอลูมิเนียม (Converter)
    เพื่อใช้เป็นส่วนประกอบของสินค้าอื่น ได้แก่ นำไปทำคอยล์แอร์ บรรจุภัณฑ์ เช่น
    นำไปทำซองหรือถุงอาหาร ซองหรือแผงยา

2.  กลุ่มลูกค้าที่เป็นผู้ผลิตผลิตภัณฑ์เพื่อการอุปโภคบริโภคโดยตรง เช่น
    อลูมิเนียมฟอยล์สำหรับอาหาร, ถาดขนม

3.  การจำหน่ายและช่องทางการจำหน่าย

  บริษัทฯ
  จะจำหน่ายสินค้าให้กับลูกค้าทั้งภายในประเทศรวมถึงบริษัทต่างชาติที่ตั้งโรงงานอยู่ในประเทศไทย
  ซึ่งเป็นผู้ผลิตเพื่อการส่งออก และลูกค้าต่างประเทศโดยตรงตามใบสั่งซื้อของลูกค้า
  ซึ่งเป็นโรงงานผลิตสินค้าอลูมิเนียมและสินค้าที่ใช้อลูมิเนียมเป็นส่วนประกอบ
  นอกจากนี้ยังมีการจำหน่ายโดยผ่านตัวแทน(ผู้จัดจำหน่าย)

1.  การจำหน่าย

1)  จำหน่ายโดยพนักงานขายของบริษัทฯทำการจำหน่ายตรงถึงผู้ผลิตผลิตภัณฑ์แปรรูปจากอลูมิเนียม
    ซึ่งส่วนใหญ่เป็นบริษัทฯ ไทย (Local Converter)

2)  จำหน่ายผ่านผู้แทนจำหน่าย (ผู้จัดจำหน่าย)
    ซึ่งจัดจำหน่ายส่วนใหญ่ให้กับผู้ผลิตต่างชาติที่ตั้งอยู่ในประเทศไทยและผู้ผลิตเพื่อการส่งออก
    (Export Zone) รวมทั้งบริษัทผู้ผลิตในต่างประเทศด้วย

    1.  ในปีที่ผ่านมาบริษัทมีสัดส่วนการส่งผลิตภัณฑ์ออกไปจำหน่ายต่างประเทศ เช่น
        ประเทศสิงคโปร์ ศรีลังกา อินเดีย ฟิลิปปินส์ ญี่ปุ่น และอิสราเอล รวมประมาณร้อยละ
        1.6 ของปริมาณการจำหน่ายทั้งหมด นอกนั้นเป็นการจำหน่ายในประเทศ รวมถึง
        Export Zone

(2) สภาพการแข่งขันภายในอุตสาหกรรม

ในอุตสาหกรรมการผลิตผลิตภัณฑ์กึ่งสำเร็จรูปอลูมิเนียมได้มีการพัฒนาอย่างต่อเนื่องในทุกประเภทตามความต้องการของตลาด
ลูกค้าจะต้องนำผลิตภัณฑ์กึ่งสำเร็จรูปอลูมิเนียมไปแปรรูปให้เป็นผลิตภัณฑ์สำเร็จรูปอื่น ๆ ต่อไป
สามารถจำแนกผลิตภัณฑ์กึ่งสำเร็จรูปอลูมิเนียมเป็นประเภทหลัก ๆ
เพื่อการแปรรูปเป็นผลิตภัณฑ์สำเร็จรูปได้ดังนี้

-   อลูมิเนียมฟินสต๊อค เป็นวัตถุดิบหลักในอุตสาหกรรมผู้ผลิตคอยล์เย็น และคอยล์ร้อน
    สำหรับเครื่องปรับอากาศบ้าน สำนักงาน และรถยนต์ สำหรับเครื่องทำความเย็นประเภทตู้แช่

-   อลูมิเนียมแผ่น เป็นวัตถุดิบหลักในอุตสาหกรรมฝาเครื่องดื่ม และยา
    ในอุตสาหกรรมส่วนประกอบในช่องแข็งตู้เย็น เป็นวัตถุดิบสำหรับอุปกรณ์ในอุตสาหกรรมก่อสร้าง
    เครื่องครัว เครื่องเรือน และตกแต่ง

-   อลูมิเนียมคอยล์ นำไปเป็นวัตถุดิบหลักของผลิตภัณฑ์ได้หลากหลาย ได้แก่ ทำเสาอากาศโทรทัศน์
    เป็นส่วนประกอบของเสื้อผ้า เข็มขัด กระเป๋า และรองเท้า

-   อลูมิเนียมฟอยล์ สามารถแปรรูปได้หลากหลายเช่นกัน
    ใช้เป็นส่วนประกอบของอุตสาหกรรมบรรจุภัณฑ์สำหรับอาหาร ขนม ยา เครื่องดื่ม
    ใช้ในครัวเรือน หรือภัตาคาร โรงแรม เพื่อถนอมอาหาร เผา ย่าง อบ
    รวมถึงใช้ปกคลุมเครื่องครัว ได้แก่ เตาแก๊ส เพื่อป้องกันความสกปรก

อลูมิเนียมสามารถแปรรูปทำผลิตภัณฑ์สำเร็จรูปได้หลายประเภท เนื่องจากมีคุณสมบัติพิเศษ กล่าวคือ
มีน้ำหนักเบา ผิวหน้าสวยใส ทนต่อการสึกกร่อนได้ดี ไม่เป็นสนิมง่าย
เหมาะที่จะใช้กับผลิตภัณฑ์ที่มีความเย็นชื้นได้ดี ทนและนำความร้อนได้ดี

ในช่วงปีที่ผ่านมา ภาวะเศรษฐกิจภายในประเทศเริ่มฟื้นตัวและมีการกระตุ้นการใช้จ่ายมากขึ้น
อุตสาหกรรมต่อเนื่องหรือผู้ผลิตอลูมิเนียมสำเร็จรูปประเภทต่าง ๆ
ก็เริ่มมีความสามารถผลิตทั้งเพื่อความต้องการภายในประเทศเองและส่งออกเพิ่มขึ้น
สำหรับการส่งออกที่เพิ่มขึ้นนั้นเป็นผลจากความพยายามทำตลาดต่างประเทศซึ่งยังมีกำลังซื้อสูงอยู่
จากเหตุผลดังกล่าวก็ได้ส่งผลให้ความต้องการในสินค้าของบริษัทสูงขึ้นในปีที่ผ่านมานี้ด้วย

อย่างไรก็ตามทั้งการแข่งขันทางการค้าในอุตสาหกรรมนี้กลับสูงขึ้น
ได้มีการสั่งผลิตภัณฑ์อลูมิเนียมกึ่งสำเร็จรูปจากต่างประเทศเข้ามามากขึ้น
โดยเฉพาะการสั่งจากประเทศในกลุ่ม AFTA เนื่องจากมีการลดภาษีนำเข้าสำหรับผลิตภัณฑ์ในหมวดนี้
นอกจากนั้นผู้ผลิตจากต่างประเทศส่วนใหญ่ยังมีกำลังการผลิตที่สูงกว่า
ซึ่งส่งผลให้ต้นทุนการผลิตต่อหน่วยต่ำกว่าผู้ผลิตในประเทศ

สำหรับอุตสาหกรรมอลูมิเนียมกึ่งสำเร็จรูปนั้นคาดว่าจะยังมีความต้องการของตลาดสูงและมีการเจริญเติบโตอย่างต่อเนื่อง
โดยเฉพาะในอุตสาหกรรมที่นำไปผลิตเพื่อการส่งออก ดังนั้น
ทางภาครัฐจึงควรพิจารณาหามาตรการเพิ่ม เพื่อชะลอการนำเข้าจากต่างประเทศ
เพื่อรักษาดุลการค้าและสร้างงานในประเทศอย่างต่อเนื่อง

สำหรับบริษัทเองนั้นได้มีการปรับการวางแผนการผลิต ปรับปรุงเทคนิคการผลิต
และดูแลซ่อมบำรุงเครื่องจักรได้ดีขึ้น จากความร่วมมือของบริษัทในกลุ่มมิตซูบิชิ ที่ถ่ายทอด
Know-how โดยส่งวิศวกรจากประเทศญี่ปุ่นมาประจำที่โรงงาน ให้ความรู้ เทคนิคการผลิต
การตรวจสอบ รวมถึงร่วมมือช่วยพัฒนาสินค้า และบริการหลังการขาย
ซึ่งถือเป็นส่วนหนึ่งในการพัฒนาทางการตลาด
การพัฒนาทางการตลาดยังรวมถึงมีการปรับระเบียบวิธีการนำเสนอ
จัดระบบการให้ความสนับสนุนลูกค้าตั้งแต่เริ่มผลิตผลิตภัณฑ์ใหม่ ๆ หรือปรับปรุงผลิตภัณฑ์ปัจจุบัน
จนถึงช่วยวิเคราะห์การผลิตในสายงานของลูกค้าเพื่อให้ได้สินค้าสำเร็จรูปที่มีประสิทธิภาพส่งออกสู่ผู้บริโภคทั้งใน
และต่างประเทศ บริษัทฯ ได้ริเริ่มเข้าโครงการจัดทำ ISO เมื่อต้นปี 2543
และคาดว่าจะแล้วเสร็จประมาณกลางปี 2544 ซึ่งน่าจะเป็นส่วนหนึ่งที่ช่วยให้มีการยอมรับมากขึ้น

จากการพัฒนาร่วมกันทุกด้านในองค์กร ทำให้บริษัทฯ ได้รับการยอมรับเข้าสู่สากลมากขึ้น
มียอดขายรวมสูงกว่าในปี 2542 ถึง 44% โดยเฉพาะสินค้าในหมวดฟินสต๊อคแบบเคลือบ
(Precoated finstocks) มียอดขายเฉพาะหมวดสูงขึ้นกว่าปี 2542 ถึง 68%
ซึ่งในยอดขายที่สูงขึ้นนี้ บางส่วนเป็นยอดการส่งออกที่มากขึ้นอย่างเห็นได้ชัด ทั้งนี้เนื่องจากบริษัทฯ
เป็นผู้ผลิตรายเดียวในประเทศไทย บริษัทฯ ได้รับ Know-how และการฝึกฝนจากญี่ปุ่น
ผลิตด้วยเทคโนโลยีสูง ลงทุนสูง มีเพียงคู่แข่งจากต่างประเทศเป็นหลัก

ความยาก/ง่ายที่จะมีคู่แข่งรายใหม่

ธุรกิจที่บริษัทฯ ดำเนินอยู่เป็นอุตสาหกรรมหนัก ใช้เทคโนโลยีสูง ลงทุนสูงมาก
ประกอบกับภาวเศรษฐกิจยังไม่ดีขึ้นนักทั่วเอเชีย
จึงทำให้คู่แข่งรายใหม่ในประเทศเกิดขึ้นค่อนข้างยาก
นอกจากคู่แข่งจากต่างประเทศที่เข้ามาแทรกแย่งส่วนแบ่งตลาดได้ จากการเสนอราคาที่ถูกกว่า

สินค้าทดแทน

สินค้าทดแทนมีน้อยมาก อาจมีก็เพียงบรรจุภัณฑ์ฟอยล์ใส่ขนมขบเคี้ยว ได้มีการทำแทนโดยใช้
Metalite มาหลายปีแล้ว หากแต่คุณภาพการเก็บรักษาอาหารยังคงไม่ดีเท่าใช้ถุงฟอยล์
จึงมีการทดแทนในปริมาณจำกัด
นอกจากนี้มีการพัฒนาใช้ฝาพลาสติกมาทดแทนฝาเกลียวบิดขาดอลูมิเนียมบ้าง

อำนาจต่อรองของผู้ซื้อและผู้ขาย

ผู้ซื้อที่มีภาวะเศรษฐกิจยังดีอยู่ จะมีอำนาจการต่อรองสูงขึ้น
เพราะมีผู้ผลิตจากต่างประเทศเสนอตัวเข้ามามากมาย หากแต่ลูกค้าหลัก ๆ
ที่พอใจในผลิตภัณฑ์และบริการที่มีการปรับนโยบายใหม่จากบริษัทฯ
ก็ยังคงเหนียวแน่นและสั่งของมาเป็นประจำอยู่
จะมีปริมาณสั่งผันผวนบ้างเมื่อถูกกระทบเรื่องราคาจากคู่แข่ง ฤดูกาลเป็นปัจจัยสำคัญหนึ่งด้วย

(3) การจัดหาผลิตภัณฑ์และบริการ

(1) ลักษณะการจัดให้ได้มาซึ่งผลิตภัณฑ์เพื่อจำหน่าย

1.  การผลิต

  บริษัทฯ มีโรงงานที่ใช้ในการผลิต จำนวน 4 โรง ภายในบริเวณเดียวกัน
  มีกำลังการผลิตโดยรวมประมาณ 1,000 ตัน / เดือน
  การผลิตจะขึ้นกับปริมาณการสั่งซื้อของลูกค้าและการคาดการณ์ยอดขายของฝ่ายจัดการ
  (ฝ่ายการตลาด)

2.  การจัดหาวัตถุดิบที่ใช้ในการผลิต

  วัตถุดิบที่สำคัญส่วนใหญ่ของบริษัทฯ ประมาณ 99% คือ อลูมิเนียมแท่ง (Ingot)
  ซึ่งมีความบริสุทธิ์ถึง 99.7% โดยจะนำเข้ามาจากต่างประเทศทั้งสิ้น ได้แก่ประเทศออสเตรเลีย
  บาร์เลน อาฟริกา อินโดนีเชีย โดยไม่สามารถใช้วัตถุดิบอื่นมาทดแทนได้ นอกนั้นเป็นโลหะอื่น ๆ
  ซึ่งใช้เป็นเพียงส่วนประกอบในการผลิต เช่น เหล็ก แมงกานิส ซิลิคอน ทองแดง ทิทาเนียม
  และบารอน โดยจะนำเข้ามาจากต่างประเทศเช่นเดียวกัน
  เนื่องจากมีจำนวนผู้จำหน่ายและแหล่งวัตถุดิบอยู่เป็นจำนวนมาก (มากกว่า 10 ราย) ประกอบ

  กับบริษัทฯ มีความสัมพันธ์อันดีกับผู้จำหน่ายมาเป็นเวลายาวนาน
  ที่ผ่านมาจึงไม่มีปัญหาเกี่ยวกับเรื่องวัตถุดิบ และไม่คาดว่าจะมีปัญหาการขาดแคลนวัตถุดิบ
  หรือหากสูญเสียผู้จำหน่ายวัตถุดิบที่ค้าขายกันอยู่ บริษัทฯ
  ก็ไม่คาดว่าจะมีผลกระทบหรือปัญหาเกี่ยวกับเรื่องวัตถุดิบดังกล่าว บริษัทฯ
  ได้มีการพัฒนาปรับปรุงเปลี่ยนแปลงเทคโนโลยีเกี่ยวกับการผลิตให้ทันสมัยขึ้นมาเป็นลำดับ
  โดยนำเครื่องจักรที่มีประสิทธิภาพและเทคโนโลยีสูงขึ้นมาใช้
  ส่งผลให้อัตราการสูญเสียวัตถุดิบน้อยลงกว่าเดิม และคุณภาพของอลูมิเนียมดีขึ้น
  วัตถุดิบหลักของบริษัทฯ คืออลูมิเนียมแท่ง (Ingot) บริษัทฯ สั่งซื้อจาก 2 บริษัท คือ Alcoa of
  Australia Limited และ Glencore International AG
  สาระสำคัญของสัญญาซื้อขายวัตถุดิบ (Ingot) จะเป็นไปในลักษณะปีต่อปี โดยการเปิด L/C
  สั่งซื้อล่วงหน้าประมาณ 20-30 วัน ราคา ( CIF ) ขึ้นอยู่กับราคาตลาดโลก + Premium
  นับแต่เดือนเมษายน 2542 เป็นต้นมา บริษัทฯ ได้สั่งซื้ออลูมิเนียมแท่งบางส่วนผ่านทาง Thai
  M-C Co., Ltd. โดยไม่ต้องเปิด L/C สั่งซื้อล่วงหน้า 20-30 วัน
  เแต่จะชำระเงินเมื่อถึงกำหนดชำระ โดยราคาที่ซื้อขายกันนั้นอ้างอิงกับราคาตลาดโลก ซึ่งบริษัทฯ
  จะได้ประโยชน์ในแง่ความคล่องตัวในการจัดหาวัตถุดิบ และในเรื่องวงเงินที่ได้รับจากธนาคาร

(2) ผลกระทบต่อสิ่งแวดล้อม

  กระบวนการผลิตและวัตถุดิบเหลือใช้ของบริษัทฯ ไม่มีผลกระทบต่อสิ่งแวดล้อม
  ทั้งนี้เนื่องจากการหลอมอลูมิเนียมของบริษัทฯ ใช้อลูมิเนียมแท่ง (Ingot) ซึ่งมีความบริสุทธิ์
  99.7% และใช้น้ำมันเตาเกรดสูง (C)
  เป็นเชื้อเพลิงจึงมีมลสารเกิดขึ้นน้อยมากอยู่ในเกณฑ์ตามที่กฏหมายกำหนด
  เตาหลอมรวมทั้งเครื่องจักร อุปกรณ์ ที่เกี่ยวเนื่องอยู่ภายในอาคารโรงงานที่มีฝาผนังโดยรอบ
  จึงทำให้เสียงไม่มีผลกระทบใด ๆ ส่วนน้ำเสีย เช่น น้ำปนคราบน้ำมัน
  ที่เกิดจากระบบหล่อเย็นของขั้นตอนหล่อแผ่นอลูมิเนียม และจากการล้างพื้นบริเวณถังน้ำมันเตา
  ซึ่งมีการบำบัดโดยผ่านบ่อพักน้ำเสีย ระบบดักคราบน้ำมันตลอดจนระบบบำบัดน้ำเสียก่อนปล่อยน้ำทิ้ง
  และยังมีโรงบำบัดน้ำเสียที่ได้มาตรฐานในการบำบัดน้ำเสีย สำหรับวัตถุดิบเหลือใช้บางอย่าง
  สามารถนำกลับมาใช้ใหม่ (Recycle) ได้
  บางอย่างถูกส่งไปกำจัด/บำบัดโดยผู้ประกอบการที่ได้รับอนุญาตจากทางราชการที่เกี่ยวข้อง
  จึงทำให้ไม่มีผลกระทบใด ๆ ต่อสิ่งแวดล้อม นอกจากนี้บริษัทฯ
  ยังได้ดำเนินการตามมาตรการลดผลกระทบสิ่งแวดล้อมและมาตรการติดตามตรวจสอบสิ่งแวดล้อมภายใต้การควบคุมดูแลของกรมโรงงาน
  อุตสาหกรรม กระทรวงอุตสาหกรรม และกองวิเคราะห์ผลกระทบสิ่งแวดล้อม
  สำนักงานนโยบายและแผนสิ่งแวดล้อมกำหนดเป็นประจำทุกปีมาโดยตลอด
  ซึ่งผลการตรวจคุณภาพสิ่งแวดล้อมยังต่ำกว่าเกณฑ์มาตรฐานกำหนดไว้ทุกรายการ
  และที่ผ่านมาบริษัทฯ ยังไม่เคยมีประวัติการกระทำความผิดเกี่ยวกับสิ่งแวดล้อมใดๆ เลย

(4) งานที่ยังไม่ได้ส่งมอบ - ไม่มี -